
–	uzimajući u obzir članak 194. Ugovora o funkcioniranju Europske unije (UFEU),
–	uzimajući u obzir Uredbu (EU) 2021/1119 Europskog parlamenta i Vijeća od 30. lipnja 2021. o uspostavi okvira za postizanje klimatske neutralnosti i o izmjeni uredaba (EZ) br. 401/2009 i (EU) 2018/1999 („Europski zakon o klimi”)[footnoteRef:1], [1:  	SL L 243, 9.7.2021., str. 1.] 

–	uzimajući u obzir Direktivu (EU) 2023/2413 Europskog parlamenta i Vijeća od 18. listopada 2023. o izmjeni Direktive (EU) 2018/2001, Uredbe (EU) 2018/1999 i Direktive 98/70/EZ u pogledu promicanja energije iz obnovljivih izvora te o stavljanju izvan snage Direktive Vijeća (EU) 2015/652[footnoteRef:2], [2:  	SL L, 2023/2413, 31.10.2023.] 

–	uzimajući u obzir amandmane koje je donio Parlament 14. ožujka 2023. o Prijedlogu direktive Europskog parlamenta i Vijeća o energetskim svojstvima zgrada (preinaka)[footnoteRef:3], [3:  	Usvojeni tekstovi, P9_TA(2023)0068.] 

–	uzimajući u obzir Komisijin Prijedlog uredbe Europskog parlamenta i Vijeća o izmjeni uredbi (EU) 2019/943 i (EU) 2019/942 te direktiva (EU) 2018/2001 i (EU) 2019/944 radi poboljšanja modela tržišta električne energije u Uniji,
–	uzimajući u obzir amandmane koje je donio Parlament 14. rujna 2023. o Prijedlogu uredbe Europskog parlamenta i Vijeća o uspostavi okvira za sigurnu i održivu opskrbu kritičnim sirovinama i o izmjeni uredbi (EU) br. 168/2013, (EU) 2018/858, (EU) 2018/1724 i (EU) 2019/1020[footnoteRef:4], [4:  	Usvojeni tekstovi, P9_TA(2023)0325.] 

–	uzimajući u obzir amandmane koje je donio Parlament 21. studenoga 2023. o Prijedlogu uredbe Europskog parlamenta i Vijeća o uspostavi okvira mjera za jačanje europskog ekosustava za proizvodnju proizvoda tehnologija s nultom neto stopom emisija (Akt o industriji s nultom neto stopom emisija) (COM(2023)0161)[footnoteRef:5], [5:  	Usvojeni tekstovi, P9_TA(2023)0401.] 

–	uzimajući u obzir komunikaciju Komisije od 18. svibnja 2022. naslovljenu „Plan REPowerEU” (COM(2022)0230),
–	uzimajući u obzir amandmane koje je donio Parlament 14. prosinca 2022. o Prijedlogu direktive Europskog parlamenta i Vijeća o izmjeni Direktive (EU) 2018/2001 o promicanju uporabe energije iz obnovljivih izvora, Direktive 2010/31/EU o energetskim svojstvima zgrada i Direktive 2012/27/EU o energetskoj učinkovitosti[footnoteRef:6], [6:  	Usvojeni tekstovi, P9_TA(2022)0441.] 

–	uzimajući u obzir Uredbu (EU) 2019/2088 o taksonomiji održivog financiranja[footnoteRef:7] i povezanu Delegiranu uredbu o utvrđivanju kriterija tehničke provjere na temelju kojih se određuje pod kojim se uvjetima smatra da ekonomska djelatnost znatno doprinosi ublažavanju klimatskih promjena ili prilagodbi klimatskim promjenama i nanosi li ta ekonomska djelatnost bitnu štetu kojem drugom okolišnom cilju[footnoteRef:8], [7:  	Uredba (EU) 2019/2088 Europskog parlamenta i Vijeća od 27. studenoga 2019. o objavama povezanim s održivosti u sektoru financijskih usluga, SL L 317, 9.12.2019., str. 1.]  [8:  	SL L 442, 9.12.2021., str. 1.] 

–	uzimajući u obzir Uredbu Komisije (EU) br. 813/2013 оd 2. kolovoza 2013. o provedbi Direktive 2009/125/EZ Europskog parlamenta i Vijeća o zahtjevima za ekološki dizajn grijača prostora i kombiniranih grijača[footnoteRef:9], [9:  	SL L 239, 6.9.2013., str. 136.] 

–	uzimajući u obzir Direktivu 2014/52/EU Europskog parlamenta i Vijeća od 16. travnja 2014. o izmjeni Direktive 2011/92/EU o procjeni učinaka određenih javnih i privatnih projekata na okoliš[footnoteRef:10], [10:  	SL L 124, 25.4.2014., str. 1.] 

–	uzimajući u obzir Provedbenu uredbu Komisije (EU) 2023/138 оd 21. prosinca 2022. o utvrđivanju popisa posebnih visokovrijednih skupova podataka i modaliteta njihova objavljivanja i ponovne uporabe[footnoteRef:11], [11:  	SL L 19, 20.1.2023., str. 43.] 

–	uzimajući u obzir izvješće Međunarodne agencije za obnovljivu energiju iz veljače 2023. naslovljeno „Global geothermal market and technology assessment” (Procjena globalnog geotermalnog tržišta i tehnologije)[footnoteRef:12], [12:  	ISBN: 978-92-9260-495-0.] 

–	uzimajući u obzir izvješće Opservatorija za tehnologiju čiste energije naslovljeno „Deep Geothermal Heat and Power in the European Union – 2022 Status Report on Technology Development, Trends, Value Chains and Markets” (Duboka geotermalna toplina i energija u Europskoj uniji – Izvješće za 2022. o stanju u području razvoja, trendova, lanaca vrijednosti i tržišta energije)[footnoteRef:13], [13:  	Bruhn, D. i dr., Clean Energy Technology Observatory: Deep Geothermal Heat and Power in the European Union – 2022 Status Report on Technology Development, Trends, Value Chains and Markets, Ured za publikacije Europske unije, Luxembourg, 2022.] 

–	uzimajući u obzir izvješće Opservatorija za tehnologiju čiste energije naslovljeno „Overall Strategic Analysis of Clean Energy Technology in the European Union – 2022 Status Report” (Ukupna strateška analiza tehnologije čiste energije u Europskoj uniji – Izvješće o stanju za 2022.)[footnoteRef:14], [14:  	Georgakaki, A. i dr., Clean Energy Technology Observatory: Overall Strategic Analysis of Clean Energy Technology in the European Union – 2022 Status Report, Ured za publikacije Europske unije, Luxembourg, 2022.] 

–	uzimajući u obzir studiju Europske komisije naslovljenu „Geothermal plants and applications emissions: overview and analysis” (Emisije iz geotermalnih postrojenja i primjena: pregled i analiza)[footnoteRef:15], [15:  	Ernst & Young, RINA Consulting S.p.A , Vito Studija „Geothermal plants’ and applications’ emissions: Overview and analysis”, Ured za publikacije Europske unije, Luxembourg, 2020.] 

–	uzimajući u obzir izvješće Komisije naslovljeno „District heating and cooling in the EU – Overview of markets and regulatory frameworks under the revised Renewable Energy Directive” (Centralizirano grijanje i hlađenje u EU-u – Pregled tržišta i regulatornih okvira u skladu s revidiranom Direktivom o obnovljivim izvorima energije)[footnoteRef:16], [16:  	Bacquet, A., Galindo Fernández, M., Oger, A. i dr., District heating and cooling in the European Union – Overview of markets and regulatory frameworks under the revised Renewable Energy Directive. Prilozi 6. i 7. – završna verzija, Ured za publikacije Europske unije, 2022.] 

–	uzimajući u obzir izvješće Zajedničkog istraživačkog centra naslovljeno „The heat pump wave: opportunities and challenges” (Val dizalica topline: prilike i izazovi)[footnoteRef:17], [17:  	Toleikyte, A., i dr., The Heat Pump Wave: Opportunities and Challenges, Ured za publikacije Europske unije, Luxembourg, 2023.] 

–	uzimajući u obzir studiju Europske komisije iz 2023. naslovljenu „Overview of heating and cooling - Perceptions, markets and regulatory frameworks for decarbonisation” (Pregled grijanja i hlađenja – Percepcije, tržišta i regulatorni okviri za dekarbonizaciju)[footnoteRef:18], [18:  	Breitschopf, B., i dr., Overview of heating and cooling – Perceptions, markets and regulatory frameworks for decarbonisation – Final report, Ured za publikacije Europske unije, 2023.] 

–	uzimajući u obzir svoju Rezoluciju od 15. prosinca 2021. o provedbi Direktive o energetskim svojstvima zgrada[footnoteRef:19], [19:  	SL C 251, 30.6.2022., str. 58.] 

–	uzimajući u obzir svoju Rezoluciju od 10. srpnja 2020. o sveobuhvatnom europskom pristupu skladištenju energije[footnoteRef:20] i Preporuku Komisije od 14. ožujka 2023. o skladištenju energije – temelj dekarboniziranog i zaštićenog energetskog sustava EU-a[footnoteRef:21], [20:  	SL C 371, 15.9.2021., str. 58.]  [21:  	SL C 103, 20.3.2023., str. 1.] 

–	uzimajući u obzir svoju Rezoluciju od 21. siječnja 2021. o pristupu pristojnim i cjenovno pristupačnim mogućnostima stanovanja za sve[footnoteRef:22], [22:  	SL C 456, 10.11.2021., str. 145.] 

–	uzimajući u obzir članak 54. Poslovnika,
–	uzimajući u obzir izvješće Odbora za industriju, istraživanje i energetiku (A9‑0432/2023),
A.	budući da je geotermalna energija vrijedan i lokalan izvor obnovljive energije iz kojeg se na troškovno učinkovit način može dobiti otpremljiva električna energija, toplinska energija ili njihova kombinacija te koji ima velik potencijal za energetski sektor i proizvodnju toplinske energije, kao i za održivu proizvodnju sirovina, a može biti i izvor kvalitetnih radnih mjesta;
B.	budući da je u Strategiji EU-a za solarnu energiju navedeno da se udio potražnje za energijom koji se podmiruje solarnom toplinskom i geotermalnom energijom mora povećati barem trostruko kako bi EU ostvario svoje klimatske i energetske ciljeve za 2030.;
C.	budući da su proizvodnja i uporaba energije izvor više od 75 % emisija stakleničkih plinova u EU-u; budući da je nažalost više od polovine potrošnje konačne energije za grijanje prostora u stambenom sektoru pokriveno fosilnim gorivima[footnoteRef:23]; [23:  	Eurostat 2021., Potrošnja energije u kućanstvima. ] 

D.	budući da je zbog krize cijena energije i ruskog agresivnog rata protiv Ukrajine postalo jasno da hitno treba povećati otvorenu stratešku autonomiju Europe; budući da su geotermalno grijanje, hlađenje i električna energija već doprinijeli naporima EU-a da smanji uvoz fosilnih goriva;
E.	budući da geotermalna energija može doprinijeti ciljevima utvrđenima u planu REPowerEU, posebno povećanju proizvodnje čiste energije i diversifikaciji opskrbe energijom, te ima potencijal za pružanje pouzdane i cjenovno pristupačne električne i toplinske energije industrijama i poduzećima, posebno MSP-ovima, čime bi se ojačala njihova konkurentnost, kao i građanima, čime bi se pomoglo rješavanju, među ostalim, problema energetskog siromaštva;
F.	budući da je geotermalna energija obnovljiv, konstantan i pouzdan izvor energije koji je trenutno dostupan nakon uspostave potrebne infrastrukture i koji pruža lokalno rješenje s nultom neto stopom emisija za dekarbonizaciju mreža centraliziranog grijanja, u skladu s definicijom „učinkovitih sustava centraliziranog grijanja i hlađenja” iz Direktive o energetskoj učinkovitosti[footnoteRef:24], te koji može pridonijeti izgradnji lokalnih „energetskih zajednica” i kolektivnoj samodostatnosti u potrošnji energije iz obnovljivih izvora; [24:  	Direktiva 2012/27/EU Europskog parlamenta i Vijeća od 25. listopada 2012. o energetskoj učinkovitosti, izmjeni direktiva 2009/125/EZ i 2010/30/EU i stavljanju izvan snage direktiva 2004/8/EZ i 2006/32/EZ, SL L 315, 14.11.2012., str. 1.] 

G.	budući da će integracija geotermalnih tehnologija u energetski sektor imati ključnu ulogu u poboljšanju fleksibilnosti i učinkovitosti energetskog sektora i smanjenju njegova ugljičnog otiska;
H.	budući da su dizalice topline i tehnologije geotermalne energije u prilogu Komisijinom Prijedlogu akta o industriji s nultom neto stopom emisija uvrštene na popis strateških tehnologija s nultom neto stopom emisija za Europu;
I.	budući da industrija procjenjuje da se geotermalnom energijom može podmiriti više od 75 % potrošnje grijanja i hlađenja u Europi te više od 15 % električne energije do 2040.;
J.	budući da na razini EU-a još uvijek ne postoje sveobuhvatni politički uvjeti i okviri potrebni za poticanje razvoja i uporabe geotermalne energije u Europi; budući da je hitno potreban i napredak u različitim područjima politika na nacionalnoj razini kako bi se geotermalnim akterima omogućilo da potiču provedbu projekata poboljšanim istraživanjem, jačanjem lanca opskrbe, učinkovitim programima potpore i boljim osvješćivanjem javnosti;
Razvoj i potencijal
1.	napominje da je razvojem tehnologija prošireno područje pogodno za troškovno učinkovite geotermalne projekte, kao i njihov opseg;
2.	ističe potencijal sveprisutnih plitkih geotermalnih resursa niske temperature koji su dostupni u svim državama članicama; ističe potencijal duboke geotermalne energije koja se može izravno koristiti za proizvodnju toplinske i električne energije;
3.	primjećuje da geotermalna energija i dalje često ima perifernu ulogu u raspravi o obnovljivoj energiji; skreće pozornost na to da geotermalna postrojenja ne iziskuju kritične sirovine u mjeri u kojoj je to slučaj kod drugih tehnologija za proizvodnju energije iz obnovljivih izvora; napominje da, na temelju pristupa održivog životnog ciklusa, geotermalna energija ima nizak utjecaj na okoliš i obično iziskuje ograničenu uporabu zemljišta te se može lako integrirati u krajolik;
4.	naglašava da geotermalna energija omogućava dugoročne koristi koje mogu nadmašiti visoke početne troškove povezane s njezinim razvojem, kao što je činjenica da je riječ o održivom izvoru energije s malim utjecajem na okoliš, stabilnim i predvidljivim troškovima energije, niskim operativnim troškovima, dugotrajnim životnim vijekom i pouzdanošću, kojim se stvaraju poslovne prilike i prilike za zapošljavanje u lokalnim zajednicama te doprinosi smanjenju ovisnosti o uvezenim gorivima;
5.	žali zbog toga što potencijal geotermalne energije nije ranije dovoljno iskorišten i što je njezino nedavno uvođenje u velikoj mjeri potaknuto energetskom krizom i hitnom potrebom za smanjenjem socioekonomskog pritiska potražnje za grijanjem i hlađenjem u Europi; upozorava da priljev subvencioniranog plina, ograničena osviještenost javnosti i potreba za visokim početnim ulaganjima već godinama u praksi koče razvoj geotermalne energije;
6.	naglašava da geotermalna energija može znatno doprinijeti postizanju nekih od ključnih strateških ciljeva EU-a, uključujući postizanje klimatskih ciljeva dekarbonizacijom različitih industrijskih sektora, jačanje otvorene strateške autonomije EU-a boljim zadovoljavanjem potreba za energetskom sigurnošću, okončanje ovisnosti o fosilnim gorivima iz nepouzdanih trećih zemalja kao što je Rusija, povećanje konkurentnosti europskih industrija i osnaživanje potrošača zahvaljujući cjenovno pristupačnoj i pouzdanoj opskrbi toplinskom i električnom energijom;
7.	naglašava da bi okolišno održiv postupak izdvajanja sirovina iz geotermalnih voda mogao doprinijeti osiguravanju lokalne i pouzdane opskrbe strateškim kritičnim sirovinama, uključujući litij, čime bi se ojačala gospodarska otpornost EU-a; u tom pogledu napominje da postrojenja koja vade i geotermalnu energiju i sirovine imaju veći učinak u smislu otvaranja radnih mjesta od klasičnih geotermalnih postrojenja te da privlače poduzeća koja žele iskoristiti višestruke tokove resursa;
8.	skreće pozornost na geotermalna rješenja kojima se može skladištiti višak energije vjetra i solarne energije za naknadnu uporabu u grijanju, hlađenju i proizvodnji električne energije te ističe njihovu ključnu ulogu u razvoju energetskih sustava koji se temelje na obnovljivim izvorima energije; u tom pogledu naglašava ulogu neaktivnih rudnika ugljena koji su posebno prikladni za sezonsko skladištenje toplinske energije na veliko ili dugoročno skladištenje električne energije; ističe potencijal geotermalne energije za uravnoteženje mreže i pomoćne usluge zbog toga što je odlikuje visok kapacitet, fleksibilnost opskrbe i potencijal za otpremanje;
9.	naglašava da najveći potencijal za uporabu geotermalne energije u EU-u imaju sustavi centraliziranog grijanja i hlađenja te mreže plitkih geotermalnih uređaja; ističe da oni mogu pružiti lokalnu, baznu i fleksibilnu obnovljivu energiju te zaštitu od nestabilnih i rastućih cijena fosilnih goriva; ističe da geotermalna energija može pomoći dekarbonizirati sektor grijanja i hlađenja koji je odgovoran za gotovo polovinu ukupne potrošnje konačne energije u EU-u i koji uzrokuje do 35 % emisija stakleničkih plinova EU-a povezanih s potrošnjom energije; ističe potencijal i sve veću potrebu za geotermalnim centraliziranim hlađenjem koje će biti važan element održive prilagodbe klimatskim promjenama u gradovima jer se očekuje da će više temperature i toplinski valovi postati sve češći;
10.	prima na znanje znatan potencijal geotermalne toplinske energije za industrijske procese, posebno za procese koji troše niske i srednje količine energije (manje od 200 stupnjeva), a koji čine gotovo polovinu industrijske proizvodnje toplinske energije u Europi; u tom pogledu naglašava da bi razvoj uporabe geotermalne toplinske energije u tu svrhu povećao konkurentnost europskih poduzeća pružanjem pouzdanog i cjenovno pristupačnog izvora topline;
11.	također ističe potencijal geotermalne toplinske energije u domaćoj proizvodnji hrane, posebno za proizvodnju poljoprivrednih proizvoda, hortikulturu i akvakulturu; napominje da već postoje uspješni primjeri primjene geotermalne energije u tim sektorima u različitim europskim regijama; naglašava da će uporaba geotermalne toplinske energije doprinijeti dekarbonizaciji tih sektora te održivijim i ekološki prihvatljivijim praksama, uz istodobno smanjenje troškova proizvodnje, visokih troškova energije i nestabilnosti cijena za poljoprivrednike, te će se njome promicati otpornost prehrambenih sustava;
12.	primjećuje potencijal kaskadne uporabe, pri čemu se ista geotermalna tekućina koristi u više namjena; naglašava da je potrebno poticati međusektorske sinergije između geotermalnog i drugih sektora, među ostalim zajedničkim korištenjem lokacija, infrastrukture, podataka i vještina radne snage;
13.	smatra da bi se prisutnost geotermalne energije trebala uzeti u obzir pri određivanju geografskog položaja „dolina industrije s nultom neto stopom emisija” u sklopu Akta o industriji s nultom neto stopom emisija;
Preporuke politika
14.	poziva Komisiju da predstavi geotermalnu strategiju EU-a kojom bi se državama članicama i lokalnim upravama pružile konkretne smjernice za ubrzavanje uvođenja geotermalne energije za dekarbonizaciju grijanja i doprinos energetskoj neovisnosti EU-a te kako bi se ostvario cilj barem utrostručenja udjela potražnje za energijom koji se podmiruje solarnom toplinskom i geotermalnom energijom do 2030., kako je najavljeno u Strategiji EU-a za solarnu energiju; ističe da su 151 poduzeće i industrije 2022. godine pozvali Komisiju da pripremi europsku strategiju za iskorištavanje punog potencijala geotermalne energije;
15.	naglašava da bi se mjere na nacionalnoj razini i na razini EU-a u području geotermalne energije trebale temeljiti na procjeni geotermalnog potencijala Europe, uzimajući u obzir različite geološke i klimatske uvjete, te na procjeni troškovne učinkovitosti primjene geotermalnih rješenja;
16.	poziva Komisiju da strategiju utemelji na sveobuhvatnoj procjeni potencijala geotermalne energije na plitkim, srednjim, dubokim i ultradubokim razinama podzemlja u svih 27 država članica; napominje da bi ta procjena trebala pomoći u utvrđivanju potencijala geotermalne energije za različite namjene, uključujući, ali ne ograničavajući se na centralizirano grijanje, hlađenje, industrijske procese, proizvodnju hrane, dizalice topline, proizvodnju električne energije te proizvodnju obnovljivog vodika i litija; napominje da bi se tom studijom također trebao procijeniti učinak razvoja geotermalne energije na dekarbonizaciju gospodarstva, otvaranje radnih mjesta, konkurentnost, osnaživanje potrošača i troškovnu učinkovitost u usporedbi s drugim izvorima energije;
17.	poziva Komisiju da se u strategiji pozabavi preprekama razvoju geotermalnih projekata, uključujući prekogranična pitanja, te da nacionalnim i lokalnim vlastima, nositeljima projekata i financijskim institucijama pruži smjernice o najboljim praksama uporabe geotermalne energije u EU-u;
18.	pozdravlja sve veću osviještenost i potporu u području geotermalne energije na nacionalnoj razini; traži od država članica da slijede primjer zemalja koje su razvile geotermalne planove, ciljeve i namjenske mjere politike za geotermalnu energiju[footnoteRef:25]; ističe da je potrebno olakšati razmjenu informacija o tim mjerama i podacima kako bi se poduprle geotermalne politike i promicale postojeće najbolje prakse i razmjena znanja; [25:  	Npr. nacionalne inicijative koje su pokrenule Poljska (višegodišnji program za razvoj uporabe geotermalnih resursa u Poljskoj – 2022.), Francuska (nacionalni akcijski plan za geotermalnu energiju – 2023.) i Njemačka (njemačka strategija za geotermalnu energiju za 2022.).] 

19.	poziva Komisiju da uspostavi „savez za geotermalnu energiju”, koji bi uključivao države članice, pospješitelje uvođenja geotermalne energije, industriju, znanstvenu zajednicu i civilno društvo, a koji bi omogućio razmjenu najboljih praksi i provodio buduću geotermalnu strategiju;
20.	poziva Komisiju da istraži potencijal geotermalne energije za doprinos ciljevima proizvodnje čistog vodika utvrđenima u planu REPowerEU;
Geotermalno centralizirano grijanje i hlađenje
21.	naglašava potrebu za modernizacijom postojećih mreža grijanja i hlađenja te za izgradnjom novih mreža uz korištenje potencijala geotermalne energije; poziva Komisiju i države članice da stvore snažne poticaje za potporu gore navedenom i da daju prednost sustavima grijanja i hlađenja 4. i 5. generacije; napominje da je razvoj mreža grijanja i hlađenja sastavni dio izrade sveobuhvatnih općinskih planova za grijanje, kako se zahtijeva Direktivom o energetskoj učinkovitosti, te je u skladu s ciljevima nacionalnih energetskih i klimatskih planova; poziva Komisiju da državama članicama pruži smjernice za pripremu tih planova, među ostalim i za procjenu geotermalnog potencijala;
22.	pozdravlja sve veći broj projekata koji uključuju prenamjenu postojeće infrastrukture za centralizirano grijanje i hlađenje u infrastrukturu za centralizirano grijanje i hlađenje na temelju geotermalne energije; posebno naglašava potencijal takvih prenamjena u zemljama srednje i istočne Europe, u kojima one mogu znatno doprinijeti politikama dekarbonizacije; naglašava da bi se te mjere trebale široko podržavati s pomoću Modernizacijskog fonda, Fonda za pravednu tranziciju i Kohezijskog fonda; poziva na to da se u ulaganjima sredstava iz Modernizacijskog fonda za prenamjenu sustava centraliziranog grijanja uvijek razmotri potencijal za opskrbu takvih sustava geotermalnom energijom;
23.	izražava zabrinutost zbog toga što nedostatak razvijenih mreža za centralizirano grijanje i hlađenje prečesto sprečava ili znatno odgađa razvoj geotermalnih projekata; naglašava da je potrebno osigurati koordinaciju između energetskih poduzeća i lokalnih tijela vlasti kako bi se zajednički planirale mreže za centralizirano grijanje i hlađenje te kako bi se zajednički u njih ulagalo i njima upravljalo;
24.	skreće pozornost na činjenicu da su neki od nedavnih projekata centraliziranog grijanja i hlađenja na temelju geotermalne energije provedeni s novim poslovnim modelima koji privatnim poduzećima, uključujući komunalna poduzeća, omogućuju izgradnju javne infrastrukture u ime lokalnih tijela; poziva države članice da istraže inovativne regulatorne mogućnosti za poticanje razvoja centraliziranog grijanja i hlađenja na temelju geotermalne energije;
25.	ističe da je važno dionicima u području geotermalne energije širom Europe staviti na raspolaganje podatke iz postojećih mreža centraliziranog grijanja, uključujući razinu modernizacije i potražnje za toplinom; naglašava da su ti podaci ključni za procjenu potencijala regija i suradnju s lokalnim tijelima u početnim fazama projekata; poziva Komisiju da omogući i koordinira dostupnost postojećih podataka o centraliziranom grijanju i hlađenju;
Dostupnost podataka
26.	napominje da je nedostatak jednostavnog pristupa podacima o podzemlju trenutačno velika prepreka smanjenju rizika, a time i brzom uvođenju projekata geotermalne energije; naglašava da je jednostavan i pravedan pristup podacima o podzemlju u državama članicama ključan za fazu ocjenjivanja projekata; nadalje ističe da taj nedostatak pristupa podacima sprečava znanstvenike u stvaranju geoloških modela koji su bitni za predviđanje potencijala i prinosa geotermalne energije u određenom podzemnom području te su stoga ključni za smanjenje nesigurnosti za nositelje projekata;
27.	potiče države članice i Komisiju da istraže metode prikupljanja različitih vrsta geoloških podataka od javnih i privatnih subjekata u cilju njihova organiziranja, sistematizacije i stavljanja na raspolaganje javnosti tako što će proširiti postojeće osnovne geološke baze podataka koristeći se digitalnim formatima za prikupljanje podataka i stavljajući ih na raspolaganje; napominje da bi se to trebalo postići u skladu s primjenjivim pravilima o zaštiti podataka, zaštiti poslovno osjetljivih podataka, uključujući zaštitu poslovnih tajni, i zaštiti prava intelektualnog vlasništva, kao i sigurnosnim pitanjima te bi prema potrebi trebalo uključivati poticaje ili naknade za razmjenu podataka od strane privatnih subjekata; smatra da bi javno financirani geološki podaci potrebni za geotermalne projekte (kao što su oni dobiveni javnom potporom primljenom za istraživačko bušenje) trebali biti dostupni javnosti u kratkom roku koji odredi dotična država članica; skreće pozornost na činjenicu da se u nekim državama članicama geološki podaci koje posjeduju privatni subjekti besplatno stavljaju na raspolaganje javnosti nakon određenog razdoblja;
28.	potiče Komisiju da istraži prednosti usklađivanja i prepreke usklađivanju nacionalnog zakonodavstva o odobravanju pristupa podacima o podzemlju i pohranjivanju geoloških podataka na centraliziranom portalu na razini EU-a koji je besplatno i lako dostupan svima;
29.	naglašava da vlade mogu imati ulogu u financiranju mapiranja geotermalnih resursa i istraživačkog bušenja na područjima za koja ne postoji dovoljno podataka o podzemlju; pozdravlja činjenicu da su neke države članice već poduzele korake u tom smjeru; poziva Komisiju da nastavi podupirati to prikupljanje podataka putem relevantnih projekata, kao što je Europska infrastruktura za geološke podatke (EGDI), čiji je cilj stvoriti atlas geotermalnih resursa na razini EU-a; ističe važnost usluge praćenja stanja kopna programa Copernicus (CLMS), koja može pružiti pouzdane podatke o temperaturi tla, koji su posebno korisni za površinsku geotermalnu energiju;
30.	naglašava geotermalni potencijal prenamjene neaktivnih naftnih i plinskih bušotina te rudnika; poziva države članice da, u suradnji s naftnim i plinskim poduzećima te poduzećima za ugljen, pripreme javne popise i karte, uključujući specifikacije, iscrpljene i napuštene infrastrukture i infrastrukture na kraju životnog ciklusa ugljikovodika koja bi se mogla koristiti kao geotermalni resurs; naglašava da je potrebno dati prednost financijskim sredstvima za provedbu detaljnih studija o uvjetima te infrastrukture kako bi se procijenio potencijal svake lokacije;
31.	izražava zabrinutost zbog rascjepkanosti statističkih podataka o geotermalnoj energiji; ističe da je vrlo teško procijeniti uporabu geotermalne energije u Europi zbog nepostojanja standarda za dostavljanje podataka iz industrije; poziva države članice da u suradnji s industrijom i Komisijom reformiraju postojeće postupke prikupljanja statističkih podataka za geotermalnu energiju i da repliciraju najbolje prakse u tom sektoru utvrđivanjem standarda za dostavljanje podataka iz industrije;
Financiranje
32.	ponavlja da je zbog nesigurnosti u pogledu podzemnih resursa teško osigurati financiranje projekata; napominje da početna faza projekta, kao što je faza istraživanja i izgradnje, iziskuje znatan iznos početnih troškova i podrazumijeva velike poduzetničke rizike koji ometaju odluku o ulaganju; poziva države članice da istraže rješenja za smanjenje financijskog rizika primjerena zrelosti njihovih lokalnih tržišta, kao što su bespovratna sredstva, zajmovi koji se mogu pretvoriti u bespovratna sredstva, državna jamstva, osiguranje za istraživanje i mehanizmi zaštite od rizika; prima na znanje primjere mehanizama pokrivanja rizika koji su osigurani ne samo javnim sredstvima nego i doprinosima privatnog sektora; u tom pogledu napominje da bi program EU-a za ublažavanje financijskih rizika bio posebno koristan za najmanje zrela tržišta u geotermalnom sektoru; uviđa važnost drugih mjera za smanjenje rizika kao što su omogućavanje jednostavnog pristupa podacima o podzemlju i razmjena najboljih praksi o novim vrstama poslovnih modela koji nude sinergije između javnog i privatnog financiranja;
33.	izražava zabrinutost zbog toga što visoki početni troškovi bušenja i instalacije često odvraćaju korisnike od odabira geotermalnih dizalica topline, koji se umjesto toga radije odlučuju za manje učinkovita tehnološka rješenja; poziva države članice da istraže moguće financijske poticaje kako bi se premostio taj jaz, među ostalim s pomoću načela financiranja „plati kad uštediš”; poziva Komisiju da riješi to pitanje u predstojećem akcijskom planu EU-a za dizalice topline;
34.	naglašava da visoki početni troškovi koče rast geotermalne energije, posebno za aktere s ograničenim financijskim sredstvima, zbog čega se odlučuju za ulaganja koja su kratkoročno profitabilnija, ali nude nižu ekološku održivost; poziva Komisiju da poduzme odgovarajuće korake kako bi osigurala da se pri korištenju postojećih europskih fondova i instrumenata u većoj mjeri uzimaju u obzir geotermalni projekti; traži od Komisije da u okviru postojećih fondova namijeni sredstva za potporu istraživanju, razvoju i modernizaciji geotermalnih projekata, posebno na temelju inovativnih tehnologija, kao i prekvalifikaciji i usavršavanju radnika;
Regulatorna pitanja
35.	ističe da bi se pravilima za brže izdavanje dozvola za geotermalnu energiju, u skladu s postojećim zakonodavstvom EU-a o okolišu, olakšala provedba projekata u području geotermalne energije širom Europske unije; napominje da projekti u području duboke geotermalne energije trenutačno podliježu zakonima koji su osmišljeni za velike rudarske projekte, čije je zahtjeve teško ispuniti, posebno za manje geotermalne projekte; stoga poziva države članice da preispitaju postojeće zakone o rudarstvu kako bi se bolje odrazila specifičnost geotermalnih projekata i da razviju namjenska pravila za izdavanje dozvola za geotermalnu energiju, pri čemu treba uzeti u obzir činjenicu da različite geotermalne tehnologije imaju znatno različite učinke i rizike za geologiju i okoliš; traži od Komisije da pruži smjernice kako bi se zajamčila potrebna razina usklađenosti, slično pristupu primijenjenom za regulatorni okvir kojim se podupire skladištenje CO2 (Direktiva 2009/31/EZ[footnoteRef:26]);  [26:  	Direktiva 2009/31/EZ od 23. travnja 2009. o geološkom skladištenju ugljikova dioksida i o izmjeni Direktive Vijeća 85/337/EEZ, Direktiva Europskog parlamenta i Vijeća 2000/60/EZ, 2001/80/EZ, 2004/35/EZ, 2006/12/EZ, 2008/1/EZ i Uredbe (EZ) br. 1013/2006 (SL L 140, 5.6.2009., str. 114.).] 

36.	skreće pozornost na činjenicu da se u nekim državama članicama rokovi za procjenu projekata temelje na načelu prešutnog odobrenja pod jasno definiranim uvjetima, osim ako je odgovor propisan pravom EU-a ili nacionalnim pravom; poziva države članice da istraže prednosti i prepreke primjeni tog načela na geotermalne projekte te da razmotre njegovo uvođenje u svoje zakonodavstvo;
37.	izražava zabrinutost zbog dugih postupaka izdavanja dozvola za geotermalne projekte; potiče države članice da uspostave učinkovitije pojednostavnjene i digitalizirane postupke izdavanja dozvola za nove geotermalne projekte i za proširenje postojećih objekata, među ostalim uspostavom jedinstvene kontaktne točke, ako to već nije učinjeno, za cijeli postupak izdavanja dozvola u svim tijelima vlasti te da pruže potporu lokalnim tijelima kako bi se osiguralo da njihova radna snaga bude odgovarajuće kvalificirana; smatra da bi te jedinstvene kontaktne točke također trebale promicati razmjenu informacija o mogućnostima financiranja koje prikuplja Komisija putem centraliziranog portala; 
38.	primjećuje razlike između iskorištavanja geotermalnih resursa u urbanim i ruralnim sredinama; skreće pozornost na specifičnost projekata urbanog geotermalnog grijanja i poziva države članice da razviju učinkovitije i pojednostavnjene postupke izdavanja dozvola za projekte geotermalnog grijanja, uključujući olakšavanje pristupa gradskim česticama pogodnima za geotermalna postrojenja; stoga poziva Komisiju da operatorima distribucijskih sustava izda preporuke o načinima suradnje s lokalnim vlastima na izradi lokalnih planova za grijanje i hlađenje usmjerenih na geotermalnu energiju kako bi se olakšala integracija korištenja geotermalne energije u gradskim planovima upravljanja, kao i moderni pristupi upravljanju podzemnim prostorom;
39.	napominje da je nositeljima projekta potrebno olakšati proširenje dozvola za geotermalna postrojenja kako bi se obuhvatilo vađenje sirovina ili proizvodnja vodika iz postojećih kapaciteta u okviru istog ugovora o najmu;
40.	poziva Komisiju da objavi smjernice namijenjene agencijama za izdavanje dozvola o najboljim praksama upravljanja zahtjevima za izdavanje dozvola za plitku geotermalnu energiju i o mogućem utjecaju na vodu za piće kako bi se ubrzao postupak izdavanja dozvola uz istodobno osiguravanje potpune primjene okolišnih standarda;
41.	žali zbog toga što se analiza životnog ciklusa primjenjuje na geotermalnu energiju, ali ne i na druge vrste energije iz obnovljivih izvora, što je u suprotnosti s tehnološki neutralnim pristupom Uredbe o taksonomiji[footnoteRef:27] te što smanjuje znatan potencijal geotermalne energije kao doprinosa dekarbonizaciji, posebno u opskrbi toplinskom energijom, te je izlaže nejednakim uvjetima tržišnog natjecanja u odnosu na druge obnovljive izvore energije; stoga poziva Komisiju da preispita klasifikaciju primjena geotermalne energije u odredbama o taksonomiji kako bi se geotermalna energija podjednako regulirala kao i energija vjetra i solarna energija; [27:  	Uredba (EU) 2020/852 Europskog parlamenta i Vijeća od 18. lipnja 2020. o uspostavi okvira za olakšavanje održivih ulaganja i izmjeni Uredbe (EU) 2019/2088 (SL L 198, 22.6.2020., str. 13.).] 

42.	naglašava da bi geotermalna energija trebala imati isti regulatorni status, među ostalim u javnoj nabavi EU-a, kao što je već slučaj s drugim obnovljivim izvorima energije, i u privremenom okviru za državne potpore u kriznim situacijama i tranziciji te u svim naknadnim mjerama;
Radna snaga, osposobljavanje i vještine
43.	izražava zabrinutost zbog prijavljenih zaostataka i kašnjenja u instalaciji geotermalnih dizalica topline, bušenju bušotina i izdavanju potrebnih dozvola, koji su uzrokovani nedostatkom kvalificiranog osoblja; ističe da će se potreba za kvalificiranom radnom snagom u budućnosti dodatno povećati i potiče države članice da u suradnji s industrijom i, prema potrebi, sindikatima pojačaju mjere za stjecanje vještina i prekvalifikaciju stručnjaka za geotermalnu energiju s obzirom na to da će odgovarajuća baza radnika biti ključna za postizanje ciljeva u području primjene geotermalne energije;
44.	poziva države članice da osiguraju dostupnost sustava certificiranja ili jednakovrijednih sustava kvalifikacija, posebno instalaterima malih plitkih geotermalnih sustava i dizalica topline;
45.	napominje da je tek ograničen broj sveučilišnih programa posvećen geotermalnoj energiji, da su ti programi kratki i fakultativni i da većina njih obuhvaća samo osnovne vještine; stoga potiče države članice da surađuju s obrazovnim ustanovama u cilju ažuriranja i jačanja sveučilišnih programa namijenjenih geotermalnoj energiji kako bi se na odgovarajući način osposobile buduće generacije radnika u tom sektoru; pozdravlja projekte koji se podupiru u sklopu programa Erasmus+ kako bi se riješio problem nedostatka kvalificiranih mlađih diplomanata u vrijednosnom lancu geotermalne energije, kao što je program Geo3En, čiji je cilj postavljanje temelja za budući diplomski studij geotermalnog inženjerstva u okviru programa Erasmus Mundus; ističe da geotermalna industrija mora podići razinu osviještenosti studenata i nastavnog osoblja o geotermalnom sektoru i mogućnostima za razvoj karijere koje taj sektor nudi;
Razvoj tehnologije
46.	naglašava da su, iako je EU predvodnik u geotermalnom istraživanju i razvoju, patentima visoke vrijednosti, publikacijama i proizvodnji, potrebne mjere potpore za geotermalne tehnologije sljedeće generacije na europskoj i nacionalnoj razini kako bi se održao taj položaj, posebno kad je riječ o skladištenju geotermalne energije i industrijskim primjenama;
[bookmark: _GoBack]47.	konstatira da su ulaganja u istraživanje i razvoj u području geotermalne energije primila znatno manje financijskih sredstava od drugih sektora, pri čemu su do sada samo dva projekta u području geotermalne energije primila potporu iz Inovacijskog fonda; stoga poziva Komisiju da podrži ulaganja u istraživanje i razvoj geotermalnih tehnologija, kao što su razvoj pouzdane tehnologije dizalica i nove tehnike bušenja;
48.	posebno ističe važnost projekata podzemnog skladištenja električne energije iz reverzibilnih hidroelektrana i podzemnog skladištenja toplinske energije; poziva Komisiju i države članice da podupru istraživanja i razvoj tih rješenja te da uvedu pilot-postrojenja velikih razmjera; traži širu potporu tim projektima, posebno onima razvijenima na temelju rudnika stavljenih izvan pogona i kamenoloma koji se mogu pretvoriti u rezervoare vode, u pozivima za podnošenje prijedloga u okviru Inovacijskog fonda EU-a i programa Obzor Europa, jer to rješenje može biti ključan element u razvoju dekarboniziranih elektroenergetskih sustava;
49.	ističe da su neke države članice izrazile zabrinutost zbog neusklađenosti određenih uvezenih dizalica topline s njihovim deklariranim statusom energetske učinkovitosti; naglašava da bi se u okviru revizije pravila o ekološkom dizajnu i označivanju energetske učinkovitosti trebalo razmotriti ocjenjivanje sukladnosti koje provodi treća strana (umjesto vlastite izjave);
Područja u tranziciji
50.	naglašava da je iskorištavanje geotermalnog potencijala, posebno za centralizirano grijanje, jedan od prirodnih resursa koji može doprinijeti pravednoj energetskoj tranziciji u pogođenim područjima kompenzacijom radnih mjesta koja su izgubljena zbog zatvaranja rudnika i drugih postrojenja za vađenje minerala, iskorjenjivanju energetskog siromaštva i jačanju samodostatnosti lokalnih zajednica i njihovih uprava smanjenjem njihove ovisnosti o uvozu energije;
51.	žali zbog toga što se ne iskorištava u potpunosti potencijal prenamjene postojećih iscrpljenih ili napuštenih ležišta ugljikovodika ili ležišta ugljikovodika na kraju životnog ciklusa, kao i naftnih i plinskih bušotina, za geotermalne primjene;
52.	skreće pozornost na postojeće projekte prenamjene u rudnicima koji su stavljeni izvan pogona, gdje se primijenjena tehnologija za skladištenje toplinske energije u špilji može iskoristiti za grijanje ili hlađenje; prima na znanje razvoj projekata u okviru kojih se planira uporaba ležišta nafte za skladištenje geotermalne energije; prima na znanje tekuće projekte za prenamjenu naftnih i plinskih bušotina koje su stavljene izvan pogona za geotermalne primjene, čime se znatno smanjuju istraživački rizici i troškovi bušenja;
53.	napominje da mnoge od tih projekata provodi industrija fosilnih goriva, koja to smatra prilikom za sudjelovanje u energetskoj tranziciji, te da postoji potreba za još većom uključenošću te industrije u istraživanje potencijala za geotermalnu energiju; naglašava da se ranom procjenom resursa, dok su rudnici još uvijek dostupni, osigurava učinkovitiji razvoj njihove alternativne uporabe; napominje da bi na odgovarajući način trebalo uzeti u obzir režim odgovornosti;
54.	poziva države članice da iskoriste postojeće mogućnosti financiranja na europskoj razini za podupiranje prekvalifikacije radne snage u tranzicijskim područjima kako bi se iskoristila radna mjesta koja se otvaraju zahvaljujući geotermalnim projektima; konstatira da se vještine iz industrije nafte i plina mogu primijeniti i imati veliku vrijednost u sektoru geotermalne energije; stoga naglašava potrebu za privlačenjem relevantnih radnika u geotermalni sektor i njihovo podupiranje, među ostalim stvaranjem poticaja i programa osposobljavanja;
55.	skreće pozornost na posebne potrebe najudaljenijih regija za razvojem obnovljivih izvora energije u skladu s njihovim geografskim, geološkim i meteorološkim obilježjima; ističe da zbog svoje geografske udaljenosti te regije nisu povezane s europskim energetskim mrežama; napominje da velik dio najudaljenijih regija čine vulkanska područja koja imaju velik potencijal za proizvodnju površinske i duboke geotermalne energije; ističe ključnu ulogu koju geotermalna energija može imati u tim regijama kako bi se zajamčila njihova energetska autonomija;
Vidljivost i prihvaćanje u javnosti
56.	skreće pozornost na internetsko mapiranje postojećih geotermalnih postrojenja u određenom gradu ili regiji kao dobru praksu koja može povećati vidljivost geotermalnih rješenja i pomoći u donošenju odluka o javnom i privatnom ulaganju;
57.	napominje da je prihvaćanje javnosti i dalje problematično za geotermalne projekte, posebno zbog zabrinutosti u pogledu okolišnih pitanja, kao što su mogući utjecaj na podzemne vode, emisije nekondenzirajućih plinova, prekomjerno iskorištavanje vodnih resursa te seizmička aktivnost; podsjeća da je važno zadržati visoke okolišne i znanstvene standarde u svim fazama projekata u području geotermalne energije te primjenjivati pristup održive procjene životnog ciklusa; naglašava da strogo poštovanje tih zahtjeva, transparentnost ulaganja, veća uključenost dionika i uključenost lokalnih zajednica u faze planiranja i provedbe mogu poslužiti kao učinkovit način rješavanja zabrinutosti javnosti i prevladavanja nepovjerenja; poziva Komisiju da u suradnji s geotermalnom industrijom i državama članicama razvije smjernice i najbolje prakse za suradnju između nositelja projekata i lokalnih vlasti i zajednica kako bi se izgradilo povjerenje, potaknula potpora i stvorili uzajamno korisni odnosi;
Međunarodna suradnja
58.	naglašava potrebu za razmjenom najboljih praksi, tehnološkog znanja i iskustva, rezultata istraživanja i inovacija u području geotermalnih tehnologija s partnerskim zemljama i organizacijama koje su već u većim razmjerima razvile duboku i površinsku geotermalnu energiju ili su u postupku provedbe ambicioznih planova za brzi rast sektora geotermalne energije;
59.	naglašava važnost uključivanja geotermalne energije u program suradnje sa zemljama u razvoju u cilju prijenosa ekološki prihvatljivih tehnologija, razmjene znanja i izgradnje kapaciteta kako bi se zadovoljila sve veća potražnja za energijom;
°
°	°
60.	nalaže svojoj predsjednici da ovu Rezoluciju proslijedi Vijeću i Komisiji.

